CELEX: 32021R1785
Language: hu
Date: 2021-10-08 00:00:00
Title: A Bizottság (EU) 2021/1785 végrehajtási rendelete (2021. október 8.) az (EU) 2020/600 végrehajtási rendeletnek az (EU) 2016/1150 végrehajtási rendelettől a borágazatban megvalósuló nemzeti támogatási programok módosításai kapcsán való eltérés tekintetében történő helyesbítéséről

2021.10.11.   
               
               
                  HU
               
               
                  Az Európai Unió Hivatalos Lapja
               
               
                  L 359/98
               
            
         A BIZOTTSÁG (EU) 2021/1785 VÉGREHAJTÁSI RENDELETE
         (2021. október 8.)
         az (EU) 2020/600 végrehajtási rendeletnek az (EU) 2016/1150 végrehajtási rendelettől a borágazatban megvalósuló nemzeti támogatási programok módosításai kapcsán való eltérés tekintetében történő helyesbítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 54. cikke a) pontjára,
         mivel:
         
                     (1)
                  
                  
                     Az (EU) 2020/600 bizottsági végrehajtási rendelet (2) a hatályos szabályoktól való eltéréseket vezetett be, többek között a borágazatban, azzal a céllal, hogy segítséget nyújtson a borágazati szereplőknek a Covid19-világjárvány hatásainak kezeléséhez. Lehetővé tette például a tagállamok számára, hogy ideiglenesen eltérjenek az (EU) 2016/1150 bizottsági végrehajtási rendelet (3) 2. cikkének (1) bekezdésétől annak érdekében, hogy a borágazatban megvalósuló nemzeti támogatási programjukat szükség esetén bármikor módosíthassák az 1308/2013/EU rendelet 45. cikke (1) bekezdésének a) pontjában és 46–52. cikkében említett intézkedések tekintetében.
                  
               
                     (2)
                  
                  
                     E rugalmasság biztosításával a Bizottság lehetővé kívánta tenni a tagállamok számára, hogy gyorsan reagáljanak a Covid19-világjárvány által előidézett rendkívüli körülményekre, és nemzeti támogatási programjuk módosításait azonnal benyújthassák, amint ezt szükségesnek ítélik meg. E rendelkezést annak szükségessége indokolta, hogy a tagállamok lehetőséget kapjanak egyfelől a már hatályban lévő intézkedések gyakoribb kiigazítására, másfelől – az (EU) 2020/600 végrehajtási rendelet (6) preambulumbekezdésében foglaltaknak megfelelően – arra is, hogy az említett rendelet hatálybalépésekor azonnal további intézkedésekkel egészítsék ki nemzeti támogatási programjukat, és ne kelljen megvárniuk vele a módosításokra előírt következő határidőt.
                  
               
                     (3)
                  
                  
                     Az 1308/2013/EU rendelet 45. cikke (1) bekezdésének a) pontjában és 46–52. cikkében előírt intézkedéseken túlmenően a tagállamok lehetőséget kaptak arra, hogy az (EU) 2020/592 felhatalmazáson alapuló bizottsági rendelet (4) 3., illetve 4. cikkében említett, a bor válság esetén történő lepárlására és a válsághelyzeti bortárolási támogatás nyújtására irányuló rendkívüli ideiglenes intézkedéseket is belefoglalják nemzeti támogatási programjukba. Egy nem szándékos mulasztás következményeként azonban ez a két rendkívüli intézkedés nincs konkrétan megemlítve az (EU) 2020/600 végrehajtási rendelet 2. cikkének (1) bekezdésében felsorolt intézkedések között.
                  
               
                     (4)
                  
                  
                     Az (EU) 2020/592 felhatalmazáson alapuló rendelet 3. cikkének (9) bekezdése és 4. cikkének (8) bekezdése egyértelműen előírja, hogy az (EU) 2016/1150 végrehajtási rendelet 2. cikke értelemszerűen alkalmazandó a bor válság esetén történő lepárására és a bor válsághelyzeti tárolásához nyújtott támogatásra. E rendelkezések célja annak biztosítása, hogy a rendkívüli intézkedések a lehető legnagyobb mértékben megfeleljenek az 1308/2013/EU rendeletben előírt intézkedésekre alkalmazandó szabályoknak. Az (EU) 2020/600 végrehajtási rendelet 2. cikkének (1) bekezdése azonban az (EU) 2016/1150 végrehajtási rendelet 2. cikkének (1) bekezdésétől való ideiglenes eltérésről rendelkezik, és lehetővé teszi a tagállamok számára, hogy szükség szerint bármikor további intézkedéseket foglaljanak bele nemzeti támogatási programjukba vagy módosítsák annak meglévő intézkedéseit. Következésképpen annak biztosítása érdekében, hogy a rendkívüli intézkedéseket ugyanúgy hajtsák végre, mint bármely más meglévő támogatási intézkedést, az (EU) 2020/600 végrehajtási rendelet 2. cikkének (1) bekezdése a bor válság esetén történő lepárlására és a válsághelyzeti bortárolási támogatásra is alkalmazandó. Ezt a két rendkívüli intézkedésre való kifejezett hivatkozás beillesztésével egyértelművé kell tenni.
                  
               
                     (5)
                  
                  
                     Hangsúlyozni kell továbbá, hogy a bor válság esetén történő lepárlásának és a válsághelyzeti bortárolási támogatásnak az (EU) 2020/600 végrehajtási rendelet 2. cikke (1) bekezdésének alkalmazási köréből való kizárása ellentétes lett volna a szóban forgó intézkedések céljával, vagyis azzal a törekvéssel, hogy válság idején sürgősen segítségben lehessen részesíteni a borpiacot. Annak megakadályozása, hogy a tagállamok konkrétan e két intézkedés tekintetében módosítsák nemzeti támogatási programjukat, miközben a módosítás bármely más intézkedés esetében engedélyezett számukra, ellentétben állt volna azzal az egyértelmű szándékkal, amely arra irányul, hogy a tagállamok ezeket az intézkedéseket szükség szerint a lehető leghamarabb és leggyakrabban alkalmazhassák.
                  
               
                     (6)
                  
                  
                     Az (EU) 2020/600 végrehajtási rendeletet ezért ennek megfelelően helyesbíteni kell.
                  
               
                     (7)
                  
                  
                     Azon tagállamok szankcionálásának elkerülése érdekében, amelyek a 2020-as pénzügyi évben az (EU) 2020/592 felhatalmazáson alapuló rendelet 3. és 4. cikkében meghatározott rendkívüli intézkedésekkel kapcsolatos módosításokat hajtottak végre nemzeti támogatási programjukban, indokolt úgy rendelkezni, hogy ez a rendelet visszamenőleges hatállyal, az (EU) 2020/600 végrehajtási rendelet hatálybalépésének napjától legyen alkalmazandó.
                  
               
                     (8)
                  
                  
                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2020/600 végrehajtási rendelet helyesbítése
            Az (EU) 2020/600 végrehajtási rendelet 2. cikkének (1) bekezdése helyébe a következő szöveg lép:
            
               
                  „(1)   Az (EU) 2016/1150 végrehajtási rendelet 2. cikkének (1) bekezdésétől eltérve a tagállamok az 1308/2013/EU rendelet 45. cikke (1) bekezdésének a) pontjában és 46–52. cikkében, valamint az (EU) 2020/592 (*1)felhatalmazáson alapuló bizottsági rendelet 3. és 4. cikkében említett intézkedésekkel kapcsolatban szükség esetén a 2020-as pénzügyi év során bármikor – de legkésőbb 2020. október 15-ig – változtatásokat hajthatnak végre a borágazatban megvalósuló nemzeti támogatási programjaikban az 1308/2013/EU rendelet 41. cikkének (5) bekezdése szerint.
               
            
         
         
            2. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetésének napján lép hatályba.
            Ezt a rendeletet 2020. május 4-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. október 8-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 671. o.
         
         
            (2)  A Bizottság (EU) 2020/600 végrehajtási rendelete (2020. április 30.) az (EU) 2017/892, az (EU) 2016/1150, a 615/2014/EU, az (EU) 2015/1368 és az (EU) 2017/39 végrehajtási rendelettől a Covid19-világjárvány okozta válság kezelésére irányuló egyes intézkedések tekintetében való eltérésről (HL L 140., 2020.5.4., 40. o.).
         
            (3)  A Bizottság (EU) 2016/1150 végrehajtási rendelete (2016. április 15.) a borágazatban megvalósuló nemzeti támogatási programok tekintetében az 1308/2013/EU európai parlamenti és tanácsi rendelet alkalmazása szabályainak megállapításáról (HL L 190., 2016.7.15., 23. o.).
         
            (4)  A Bizottság (EU) 2020/592 felhatalmazáson alapuló rendelete (2020. április 30.) a Covid19-világjárvány és az azzal kapcsolatos intézkedések által a gyümölcs- és zöldség-, valamint a borágazatban okozott piaci zavarok kezelése érdekében az 1308/2013/EU európai parlamenti és tanácsi rendelet egyes rendelkezéseitől eltérő rendkívüli, ideiglenes intézkedésekről (HL L 140., 2020.5.4., 6. o.).